## Naredba o homologaciji vozila u pogledu zaštite vozača od upravljačkog mehanizma u slučaju sudara

### NN 141/1998 (27.10.1998.), Naredba o homologaciji vozila u pogledu zaštite vozača od upravljačkog mehanizma u slučaju sudara

# **DRŽAVNI ZAVOD ZA NORMIZACIJU I MJERITELJSTVO**

Temeljem članka 13. stavak 2., članka 17. stavak 2. i članka 23. stavak
4. Zakona o normizaciji ("Narodne novine" broj 55/96) ravnatelj
Državnog zavoda za normizaciju i mjeriteljstvo donosi

## **NAREDBU**

### **O HOMOLOGACIJI VOZILA U POGLEDU ZAŠTITE VOZAČA OD UPRAVLJAČKOG MEHANIZMA U SLUČAJU SUDARA**

I. PODRUČJE PRIMJENE

1. Vozila kategorije M1 i vozila kategorije N1
čija je najveća dopuštena masa manja od 1.500 kg moraju biti homologirana
sukladno ovoj naredbi.

2. Ova naredba odnosi se na ponašanje upravljačkog mehanizma motornih
vozila kategorije M1 i vozila kategorije N1, čija
je najveća dopuštena masa manja od 1.500 kg, s obzirom na zaštitu vozača
pri čelnom sudaru.

3. Na zahtjev proizvođača, vozila drugačija od navedenih u točki 2.
mogu biti homologirana na osnovi ove naredbe.

II. ZAHTJEVI

4. Pri ispitivanju neopterećenog vozila, u stanju pripravnom za vožnju,
bez ispitne lutke, u testu sudara sa zaprekom pri brzini od 48,3 km/h,
vrh stupa upravljača i njegova osovina ne smiju se pomaknuti unatrag, vodoravno
i usporedno s uzdužnom osi vozila, više od 12,7 cm i također ne više od
12,7 cm okomito nagore; obje izmjere promatraju se u odnosu na točku u
vozilu na koju nije djelovao sudar.

5. Pri udaru u aktivirajući uređaj ispitnog tijela bačenog na uređaj
relativnom brzinom od 24,1 km/h sila koja se od upravljačkog mehanizma
prenosi na ispitno tijelo ne smije prijeći iznos od 1111 daN.

6. Pri udaru u aktivirajući uređaj udarnog tijela bačenog na uređaj
relativnom brzinom od 24,1 km/h, u skladu s postupkom iz priloga 5 Pravilniku
ECE R 12.03, usporenje udarnog tijela ne smije prijeći 80 g kumulativno
za dulje od 3 milisekunde (njem. verzija: usporenje udarnog tijela od 80
g kumulativno ne smije djelovati dulje od 3 milisekunde). Usporenje mora
uvijek biti niže od 120 g pri C.F.C. 600 Hz. (C.F.C. = Channel Frequency
Class - klasa frekvencije kanala).

7. Aktivirajući uređaj (naprava za upravljanje) mora biti tako projektiran,
izrađen i ugrađen da:

7.1. prije testa sudara propisanog u točkama 5. i 6. ni jedan dio površine
aktivirajućeg uređaja, usmjeren prema vozaču, koji može biti dotaknut kuglom
promjera 165 mm ne smije imati neravnine ili oštre rubove s polumjerom
zakrivljenosti manjim od 2,5 mm

7.1.1. poslije testa sudara propisanog u točkama 5. i 6. dio površine
aktivirajućeg uređaja usmjeren prema vozaču ne smije imati oštre ili hrapave
rubove koji bi povećavali opasnost ili težinu ozljede vozača. Male pukotine
i napukline treba zanemariti.

7.1.1.1. U slučaju stršanja dijela koji je izrađen od podatljivog gradiva
tvrdoće manje od 50 Shore A postavljenog na krutu podlogu, zahtjev točke
7.1.1. primjenjuje se samo na krutu podlogu.

7.2. Aktivirajući uređaj mora biti projektiran, izrađen i ugrađen tako
da ne sadrži sastavnice ili dodatke, uključujući i aktivirajući uređaj
sirene i pribor njegova sklopa, koji bi mogao zakvačiti vozačevu odjeću
ili nakit pri uobičajenim vozačevim pokretima.

7.3. U slučaju da aktivirajući uređaji ne čine dio izvorne opreme, mora
se zahtijevati da oni pri ispitivanju ispunjavaju zahtjeve sukladno točki
2.1.3. priloga 4 Pravilniku ECE R 12.03 i točki 2.3. priloga 5 Pravilniku
ECE R 12.03.

7.4. U slučaju "univerzalnih aktivirajućih uređaja", moraju
biti ispunjeni zahtjevi za:

7.4.1. cijelo područje kutova stupa upravljača, pri čemu se podrazumijeva
da se ispitivanja moraju provoditi najmanje pri najvećem i pri najmanjem
kutu stupa upravljača za skupinu homologiranih tipova vozila za koja su
aktivirajući uređaji predviđeni

7.4.2. cijelo područje položaja udarnog tijela i ispitnog tijela u odnosu
na aktivirajući uređaj, pri čemu se podrazumijeva da se ispitivanje mora
provesti najmanje za srednji položaj za skupinu homologiranih tipova vozila
za koja su aktivirajući uređaji namijenjeni. Kad se upotrebljava stup upravljača,
to mora biti tip koji odgovara uvjetima "najnepovoljnijeg slučaja".

7.5. Kad se prilagodni dijelovi upotrebljavaju za prilagodbu pojedinog
tipa aktivirajućeg uređaja na područje stupova upravljača, i ako može biti
dokazano da s takvim prilagodnim dijelovima značajke apsorpcije energije
sustava ostaju iste, sva ispitivanja mogu biti provedena s jednim tipom
prilagodnog dijela.

III. ISPITIVANJE VOZILA

8. Ispitivanje vozila u smislu ove naredbe može provoditi samo ovlašteni
laboratorij, prema zahtjevima Pravilnika broj 12 Ekonomskog povjerenstva
Ujedinjenih naroda za Europu, s izmjenama i dopunama koje su stupile na
snagu zaključno 24. kolovoza 1993.,1 koji je dodatak Ženevskom
sporazumu iz 1958. o prihvaćanju jednakih uvjeta za homologaciju i uzajamno
priznavanje homologacije opreme i dijelova motornih vozila (u daljnjem
tekstu: Pravilnik ECE R 12.03).

9. Pravilnik ECE R 12.03 u izvorniku dostupan je u Normoteci Državnog
zavoda za normizaciju i mjeriteljstvo.

IV. HOMOLOGACIJA VOZILA

10. Državni zavod za normizaciju i mjeriteljstvo vrši homologaciju vozila
u smislu ove naredbe prema Pravilniku ECE R 12.03.

V. PROVJERA SUKLADNOSTI

11. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila ("Narodne
novine" broj 82/96, 107/96, 79/97, 132/97 i 58/98).

VI. PRIMJENA

12. Ova naredba stupa na snagu osmog dana nakon objave u "Narodnim
novinama", a primjenjivat će se:

- od 1. siječnja 1999. za homologaciju tipa vozila

- od 1. travnja 1999. za nova vozila koja se prvi put registriraju u
Republici Hrvatskoj

- od 1. listopada 1999. za sva vozila koja se prvi put registriraju
u Republici Hrvatskoj.

13. Kod provjere sukladnosti rabljenih vozila prihvaćaju se homologacije
izdane prema Pravilniku ECE R 12.02.

\_\_\_\_\_\_\_\_\_\_
(1) ECE dokumenti u kojima je objavljen tekst
pravilnika:
E/ECE/324 - E/ECE/TRANS/505Rev.1/Ad.11/Rev.3 (Preradba 3, stupila na snagu
24. kolovoza 1993.)

Klasa: 011-02/98-02/20
Urbroj: 558-04/7-98-1
Zagreb, 31. kolovoza 1998.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.**, v. r.

Naredba, NN 141/1998-1733